A Tanács határozata

(1977. június 27.)

az ápolóképzési tanácsadó Bizottság létrehozásáról

(77/454/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a Bizottság javaslatára,

mivel a diplomák, bizonyítványok és a képesítés megszerzéséről szóló egyéb tanúsítványok kölcsönös elismeréséről szóló 1974. június 6-i állásfoglalásában a Tanács kinyilvánította azt az álláspontját, hogy támogatja tanácsadó bizottságok létrehozását;

mivel az általános betegápolás, valamint a személyzet minden más tagja által nyújtott betegápolási tevékenységek területén a diplomák, bizonyítványok és a képesítés megszerzéséről szóló egyéb tanúsítványok kölcsönös elismerése vonatkozásában lényeges az összehasonlíthatóan magas színvonalú képzés biztosítása;

mivel ennek a célnak az eléréséhez kívánatos egy tanácsadó bizottság létrehozása, hogy az a Bizottság számára tanácsadást nyújtson,

A KÖVETKEZŐKÉPPEN HATÁROZOTT:

1. cikk

A Bizottság mellett létrejön egy ápolóképzési tanácsadó bizottság, továbbiakban: "a bizottság".

2. cikk

(1) A bizottság feladata, hogy elősegítse a betegápolás különböző területein dolgozó ápolószemélyzet összehasonlíthatóan magas színvonalú képzésének biztosítását a Közösség egészében.

(2) A bizottság feladatát különösen az alábbi eszközökkel végzi:

- a tagállamokban nyújtott elméleti és gyakorlati képzés során alkalmazott képzési módszerekre, a képzés tartalmára, szintjére és szerkezetére vonatkozó átfogó információcsere,

- szakmai vitákat és konzultációkat folytat az ápolóképzésben elérni kívánt színvonalhoz vezető közös megközelítés kidolgozása céljából, és szükség esetén a képzés szerkezeti és tartalmi vonatkozásait illetően is,

- figyelemmel kíséri az ápolóképzésnek az ápolási gyakorlat, az orvostudomány és a társadalomtudomány, valamint az oktatási módszerek fejlődéséhez történő igazítását.

(3) A bizottság véleményeit és ajánlásait közli a Bizottsággal és a tagállamokkal, beleértve a 77/452/EGK [1] és 77/453/EGK [2] irányelvek ápolási tevékenységekkel kapcsolatos rendelkezésein végrehajtandó módosításokra vonatkozó javaslatait is, amennyiben a bizottság azt szükségesnek tartja.

(4) A bizottság a Bizottság által az ápolóképzéssel kapcsolatosan hozzá intézett bármely kérdésben tanácsot adhat a Bizottságnak.

3. cikk

(1) A bizottság tagállamonként három tagból áll a következők szerint:

- egy szakértő a betegápolási szakma gyakorlati szakemberei köréből,

- egy szakértő az ápolóképző intézményekből,

- egy szakértő az egyes tagállamok illetékes hatóságaitól.

(2) Minden egyes tag mellé póttagot kell kinevezni. A póttagok részt vehetnek a bizottság ülésein.

(3) Az (1) és (2) bekezdésekben említett tagokat és póttagokat a tagállamok jelölik ki. Az (1) bekezdés első és második francia bekezdésében említett tagok és póttagok kijelölése a betegápolási szakma gyakorló szakemberei és az ápolóképző intézmények javaslata alapján történik. Az ilyen módon kijelölt tagokat és helyetteseiket a Tanács nevezi ki.

4. cikk

(1) A bizottság tagjainak kinevezése három éves időtartamra szól. Ennek az időszaknak a lejárata után a bizottság kinevezett tagjai hivatalban maradnak, amíg nem gondoskodnak utódjukról, vagy meg nem újítják megbízásukat.

(2) A kinevezett tag megbízatása a tag lemondása vagy elhalálozása, vagy a 3. cikkben megállapított eljárásnak megfelelően másik személlyel történő felváltása esetén a három éves hivatali időszak lejáratát megelőzően is megszűnhet. Az új tag kinevezése a fennmaradó hivatali időre szól.

5. cikk

A bizottság tagjai közül elnököt és két alelnököt választ. A bizottság elfogadja saját eljárási szabályzatát. A bizottság üléseinek napirendjét a Bizottsággal folytatott konzultációt követően a bizottság elnöke határozza meg.

6. cikk

A bizottság munkacsoportokat hozhat létre, megfigyelőket vagy szakértőket kérhet fel, és engedélyezheti, hogy azok munkájának sajátos szempontjaival kapcsolatban segítségére legyenek.

7. cikk

A bizottság számára a titkársági szolgáltatásokat a Bizottság nyújtja.

Kelt Luxembourgban, 1977. június 27-én.

a Tanács részéről

az elnök

J. Silkin

[1] HL L 176., 1977.7.15., 1. o.

[2] HL L 176., 1977.7.15., 8. o.

--------------------------------------------------